《和赵表之大监对雪 其二》
宋代·李正民

瑶花飞舞下洪濛，冷落茶烟古佛宫。剪水装花俱是幻，开帘入隙总因风。

门无行迹知袁令，坐拥重裘属卫公。遥想净名禅榻上，蒙头端坐万缘空。

作者简介：宋扬州人，字方叔。李定孙。徽宗政和二年进士。历官中书舍人。出为两浙、江西、湖南抚谕使，具奏官吏能否，民事冤抑，听陈诉，为申理。以奉使称职，除给事中、吏部侍郎。历江西路提刑，以徽猷阁待制知吉州，奉祠归。有《己酉航海记》、《大隐集》。